《富山泉》
宋代·方一夔

先故居此山，两翁各婵嫣。少翁复北徙，宅废馀此泉。

翁死且求复，他水辄弃捐。试以真水往，一杯同蜕蝉。

两翁不可见，久矣为飞仙。泽馀有尽世，泉流无竭年。

耜岩少翁后，往岁勘丹铅。倚徙感陈迹，瘦蛟落长笺。

迩来绝妙语，此意谁能传。岂知援溺手，铁石新磨镌。

嗟予世味薄，复水抛荤膻。时时汲脩绠，洗眼看残编。

作者简介：宋元之际严州淳安人，一名夔，字时佐，自号知非子。方逢辰孙。以荐领教郡庠，未几退，隐富山，授徒讲学，学者称为富山先生。有《富山遗稿》。